Alisson Kruusmaa

Alisson Kruusmaa (sündinud 7. märts 1992 Pärnu) on eesti helilooja. Alates 2015. aastast on ta Eesti Heliloojate Liidu liige.

Õpingud 
Alisson Kruusmaa (1992) lõpetas 2015. aastal Eesti Muusika- ja Teatriakadeemia heliloomingu bakalaureuseõppe Tõnu Kõrvitsa juhendamisel ning 2017. aastal magistriõppe (cum laude) Helena Tulve kompositsiooniklassis. Ta on täiendanud end 2013/2014. õppeaastal Giuseppe Verdi nimelises Milano konservatooriumis.

Looming 
Alisson Kruusmaa on kirjutanud nii orkestri-, ansambli- kui ka koorimuusikat ning teoseid sooloinstrumentidele. Tema muusikas on enim nähtaval õrnad, haprad ja ruumiküllased kõlamaastikud. Domineerib hõre ning delikaatne orkestratsioon ning avar kõlaruum, mis jätab kuulajale aja ja koha mõttepeegeldusteks. Helilooja muusikat on esitatud nii Eestis kui ka Ameerika Ühendriikides, Euroopas ja Aasias. 

2013. aastal pälvis Alisson Kruusmaa Erkki-Sven Tüüri nimelise noore helilooja stipendiumi. 2018. aastal valiti ta osalema festivalile “24th Young Composers Meeting” Hollandis, kus tema "Rain" (2018) metsosopranile ja puhkpilliorkestrile võitis parima teose auhinna. Teos kõlas samal aastal festivalil Gaudeamus Muziekweek Utrechtis Orkest de Ereprijsi esituses ja seejärel osales Alisson Kruusmaa külalisheliloojana Hollandi kammermuusikafestivalil “Masterclass Apeldoorn“, kus kõlas esiettekandena "Lights of a Distant Forest" (2018) klarnetile, viiulile, vioolale, tšellole ja klaverile. 2018. aasta septembris valiti helilooja Los Angelese kammerorkestri Kaleidoscope kompositsioonikonkursi finalistide hulka. 2019. aastal oli ta New Yorgis Mise-En Festivalil külalishelilooja. 2020. aastal kõlas Milanos kammeransambli Le Cameriste Ambrosiane esituses maailmaesiettekandena Emily Dickinsoni luulest inspireeritud teos "The Moon is Distant from the Sea".

Tähtsamad teosed 
 "Süit sooloklaverile" sooloklaverile (2013)
"Pala sooloklaverile ja sümfooniaorkestrile" sooloklaverile ja sümfooniaorkestrile (2015)
"Mesmerism“ klarnetile ja klaverile (2015)
"Kolm miniatuuri" keelpillikvartetile (2016)
 "Songs of Silver Light" metsosopranile, trompetile ja klaverile (2017, tekst Emily Dickinson)
"Lindude vaikus" kammerkoorile (2017, tekst Ellen Niit)
 "Rain" metsosopranile ja puhkpilliorkestrile (2018, tekst Robert Louis Stevenson)
"Pala soolotšellole II" soolotšellole (2018)
"Kolm akvarelli" käsikelladele (2018)
"Paberlilled" sooloklaverile (2019)
 "Hummingbirds" soolovioolale (2019)
"All õhtutaeva" kammerkoorile ja sümfooniaorkestrile (2020, tekst Marie Under)
"Scattered Winds ..." soolobassklarnetile (2020)
"The Moon is Distant from the Sea" viiulile, vioolale, tšellole ja klaverile (2020)
"Justkui jõgi oleks laulnud ..." sooloklaverile ja sümfooniaorkestrile (2020)
"... and the Great Winds Come and Go" sopranile ja sümfooniaorkestrile (2021, tekst Robert Louis Stevenson)
"Spring Of Hope" neljale tšellole (2021)
"Viis arabeski" kammerorkestrile (2021)
"Päev-päevalt, valguse poole" keelpillikvartetile (2021)

Tunnustus 

 2013 Erkki-Sven Tüüri noore helilooja stipendium
 2018 parima teose auhind festivalil "24th Young Composers Meeting" Hollandis teosega "Rain"
2018 finalist kammerorkestri Kaleidoscope kompositsioonikonkursil Los Angeleses teosega "Mesmerism" 
2019 esiletõstetud helilooja Mise-En Festivalil New Yorgis teosega "Hummingbirds"
2021 finalist kammerorkestri Kaleidoscope kompositsioonikonkursil Los Angeleses teosega "Kolm miniatuuri keelpillikvartetile"
2021 Eesti Kultuurkapitali helikunsti sihtkapitali aastapreemia (märkimisväärselt tiheda loomingulise ja esiettekannete rohke hooaja eest)

Viited

Välislingid 

 Alisson Kruusmaa koduleht 
Alisson Kruusmaa / SoundCloud 
Alisson Kruusmaa / Eesti Muusika Infokeskus 
Alisson Kruusmaa / Eesti Heliloojate Liit 

Eesti heliloojad
Sündinud 1992